Diari Oficial de la Generalitat Valenciana


Sumari del DOGV 8167, del 10-11-2017 (2017/8987)

Notificació de la sentència dictada en el procediment de mesures provisionals coetànies número 1638/2016.
---------------------------------------------------------------------------------------------------------

### Dades del document

Número de DOGV
:   8167

Data del DOGV
:   10-11-2017

Secció del DOGV
:   IV. ADMINISTRACIÓ DE JUSTÍCIA

Número del document
:   2017/8987


Organisme emissor
:   Jutjat de Primera Instància Número 7 de Castelló de la Plana

Tipus de document
:   Edicte

Notificació de la sentència dictada en el procediment de mesures provisionals coetànies número 1638/2016. [2017/8987]  
De: Tudorita Buturuga.  
Procuradora: Francisca Toribio Rodríguez.  
Contra: Neagu Buturuga.  
Procurador/a: -  
  
«Interlocutòria número 336/2017  
Castelló de la Plana, 3 d'octubre de 2017  
  
Fets  
Primer. La procuradora senyora Toribio Rodríguez, en nom i representació de Tudorita Buturuga, en les actuacions de divorci número 987/2016 va presentar una sol·licitud de mesures provisionals coetànies contra Neagu Buturuga, cònjuge del seu mandant, per mitjà d'un altressí en la demanda principal.  
Segon. Una vegada formada l'oportuna peça separada, que es va registrar amb el número 1638/2016, es van citar les parts i el Ministeri Fiscal a la compareixença prevista en l'article 773.3 de la Llei d'Enjudiciament civil, que va tindre lloc el dia 3 d'octubre de 2017; hi va comparéixer la part actora, que es va ratificar en la seua sol·licitud, mentre que la part demandada no hi va comparéixer, a pesar d'estar citada. El Ministeri Fiscal, en la persona de Cándido Rodríguez Couso, va sol·licitar la recepció a prova.  
Tercer. Sol·licitada la recepció a prova, el jutge va accedir a allò que s'havia sol·licitat, i es va procedir a la pràctica de la proposada i admesa, que per la part demandant va consistir en: documental (per reproduïda la que s'adjunta a la demanda i una altra que va aportar en l'acte). El Ministeri Fiscal va proposar la documental (per reproduïda l'orant), interrogatori de la demandant, i donar per reproduïda la testifical del fill A. B. practicada el 12 de gener de 2017 (atesa la impossibilitat que el fill acudira a la vista per motius mèdics).  
Quart. Practicada la prova en l'acte, i després d'evacuar el tràmit de conclusions finals, van quedar vistes les actuacions.  
  
Fonaments jurídics  
Primer. Els articles 102 i 103 del Codi Civil preveuen l'adopció d'una sèrie de mesures provisionals per l'admissió de la demanda de separació, nul·litat o divorci, mesures que, segons assenyala l'article 106, acaben en tot cas, quan siguen substituïdes per les de la sentència definitiva o es pose fi al procediment d'una altra manera.  
Aquests mesures no podran sol·licitar-se si prèviament s'hagueren demanat mesures prèvies a la interposició de la demanda, segons indica l'article 773.1 de la Llei d'enjudiciament civil.  
Segon. Junt amb els efectes previstos en l'article 102, que es produeixen per imperatiu legal, l'article 103 en preveu uns altres que han de ser fixats pel jutge. En el cas dels fets, i en vista de la prova practicada, és procedent acordar el següent:  
1. Ja que en els últims set anys, des que el fill tenia 9 anys, ha sigut la mare la que conviu amb el fill i la que li proporciona totes les cures i atencions que necessita, tant en l'àmbit personal com material, sense col·laboració del pare (que resideix a Romania i mai ha visitat el seu fill ni ha contribuït a la seua manutenció), el més beneficiós per al menor és atribuir a la mare no sols la seua custòdia, sinó també l'exercici exclusiu de la pàtria potestat, perquè puga per si sola prendre totes les decisions importants que sorgisquen en la vida del fill, sense haver de demanar el consens d'un pare absent i despreocupat.  
2. Atés que el fill, a pesar d'estar més de 6 anys sense veure son pare directament, va manifestar tindre bona relació amb ell i comunicar-s'hi per xarxes socials, i vista també l'edat del menor (16 anys), no és procedent fixar cap règim de visites concret, de manera que pare i fill podran comunicar i relacionar-se lliurement, en la forma en què ambdós acorden en cada moment.  
3. Quant a la contribució del pare a les despeses ordinàries del seu fill (les extraordinàries es pagaran a mitges), es concretarà en l'abonament d'una pensió mensual que, conforme a l'article 146 del CC, ha de ser proporcional als mitjans econòmics del progenitor i les necessitats del fill. En aquest punt, cal valorar: 1) que la mare no treballa i disposa únicament d'una ajuda d'uns 400 euros mensuals; 2) que es desconeix qualsevol dada sobre la situació econòmica del pare, encara que segons es desprén de l'interrogatori de la mare, el progenitor rep ajudes socials també; 3) el fill estudia en un institut públic i gratuït i té les despeses normals de qualsevol xic de la seua edat (menjar, vestit, higiene personal, oci...). Atenent aquestes circumstàncies, i en concepte de «mínim vital» o quantitat que permeta almenys la cobertura de les necessitats vitals més bàsiques del fill, es fixa la pensió en 150 euros mensuals.  
  
Tercer. De conformitat amb l'article 773.3 de la Llei 1/2000, contra aquesta interlocutòria no es pot interposar cap recurs.  
Part dispositiva  
Atés el que s'ha exposat, José Luis Conde-Pumpido García, com a magistrat jutge del Jutjat de Primera Instància número 7 de Castelló de la Plana, dispose adoptar les següents mesures provisionals respecte del matrimoni de Tudorita Buturuga i Neagu Buturuga:  
1. Els cònjuges podran viure separats, cessant la presumpció de convivència conjugal.  
2. Queden revocats els consentiments i poders que qualsevol dels cònjuges haguera atorgat a l'altre.  
3. Llevat de pacte en contra, cessa la possibilitat de vincular béns privatius de l'altre cònjuge en l'exercici de la potestat domèstica.  
4. S'atribueix a la mare la guarda i custòdia i l'exercici exclusiu de la pàtria potestat respecte del fill menor, A.  
5. El pare i el fill podran relacionar-se lliurement, en la forma en què ambdós convinguen en cada moment.  
6. El pare abonarà, en concepte de pensió d'aliments per al seu fill, la suma de150 euros mensuals, que ingressarà dins dels cinc primers dies de cada mes en el compte bancari que designe la mare, i que s'actualitzarà anualment d'acord amb les variacions de l'Índex de Preus de Consum.  
7. Les despeses extraordinàries necessàries que genere el fill seran sufragades per ambdós progenitors al 50 %.  
Aquests mesures quedaran sense efecte, en tot cas, quan siguen substituïdes per la de la sentència definitiva, o quan es pose fi al procediment de qualsevol altra manera, excepte la revocació de poders, que és definitiva.  
Notifiqueu aquesta resolució a les parts i feu-los saber que no s'hi pot interposar cap recurs.  
Aquesta és la meua interlocutòria, que ordene i firme.»  
  
Castelló de la Plana, 13 d'octubre de 2017.- El lletrat de l'Administració de justícia: Odro Moyá Donate.